Charles, par la grace de Dieu roy de France: à tous ceulx qui ces lettres verront, salut. Nos bien amez bourgeois et habitans de la ville d’Auceurre nous ont fait exposer que comme pour aidier à pourfaire la fermetée ou closture de ladite ville et supporter les grans frais et mises qui leur convient chascun jour soustenir pour les nécessitez d’icelle ville, nous leur eussions accordé l’année passée que jusqu’à ung an ils peussent lever en ladite ville douze deniers Parisis sur chascun bruneau de sel que l’on vent en nostre grenier, à prendre sur l’achetteur seulement, et ladite année soit ou sera prouchenement faillie, et se n’est encore accomplie ladite closture et fermeté,.... que pour icelles et pour autres nécessitez de ladite ville, iceulx habitans ayent chacun jour, tant à faire de mise que bonnement.... pouvoient soustenir sans notre aide, si comme ils dient, nous leur voussisions sur ce pourveoir de nostre grâce. Pour ce est il que.... les choses dessusdites et la bonne amour que nous avons toujours trouvez esdiz bourgeois et habitans, leur avons octroyé et octroyons, de nostredite grace, que du jour que le don et octroy que nous leur fismes l’année passée de lever dans ladite ville d’Auceurre lesdiz douze deniers est ou sera expiré, dont il apparoistra, par nos autrès lettres faites sur ce ils puissent lever pour ung an et ensuite un tel et semblable aide en ladite ville, sur l’acheteur seulement, par vertu de nostre présent don et octroy, pourveu que nostre droit que nous prenons sur ledit sel n’en soit de mendre valeur; et que ce qui en sera reçu soit converti en la fortification et emparement de ladite ville, et non ailleurs. Si donnons en mandement à nos amez et féaulx les généraux conseillers sur le fait de nos aydes pour la guerre que lesdiz bourgeois et habitans fassent et lessent joyr et user paisiblement de nostre présente grace, sans les empescher aucunement, au contraire. En tesmoing de ce nous avons fait mettre nostre scel à ces présentes. Donné à Paris, le XVe jour de may, l’an de grace M. CCC. LXXVIII, et de nostre règne le XVe Ez requestes tenues par vous du commandement du roi: S. Yvon.